કચ્છ ભૂસ્તરશાસ્ત્રની દૃષ્ટિએ સમૃદ્ધ પ્રદેશ છે. અહીં પૃથ્વીની ઉત્પત્તિ અને ત્યાર પછીના ટ્રાયાસિક, જુરાસિક, ટર્સરી, ક્વાટર્નરી જેવા કરોડો વર્ષો પહેલાંના યુગના અવશેષો જોવા મળે છે. તેના અભ્યાસ થકી દરિયો અને જમીનનાં સ્તરોમાં થયેલા ફેરફારો વિશે જાણી શકાય છે. પૃથ્વીની ઉત્પત્તિથી માંડીને હાલના સમયમાં પણ કચ્છનું ભૂપૃષ્ઠ સતત સક્રિય છે. અહીં અલગ-અલગ સમયે જોવા મળેલા ભૂકંપ અને જ્વાળામુખીનાં લક્ષણો દેખાય છે. વિવિધ પ્રકારના ફોલ્ટ અને ફોલ્ડ જેવી રચનાઓ પણ અહીં જોવા મળે છે. અહીં ૬૫૦થી વધુ પ્રજાતિના અવશેષ મળે છે. અહીં જોવા મળતી અમુક વિશેષતા હિમાલય તો શું પરંતુ વિશ્વમાં અન્યત્ર ક્યાંય જોવા મળતી નથી.